עדן הראל

ביוגרפיה

נולדה בשם "אדווה הראל" באילת, להורים יוצאי מרוקו. הוריה נפרדו ב-1978, כשהייתה בת שנתיים, והיא גדלה אצל אמה יחד עם שני אחיה. ב-1987, בגיל 11, החלה ללמוד בפנימיית הדסים ועם סיום לימודיה עברה להתגורר בתל אביב.
ב-1994, כשהייתה בת 18 בלבד, עבדה הראל בתפקיד מנחה בערוץ המוזיקה הבין-לאומי MTV. עד שנת 2000 חייתה הראל בבריטניה והנחתה בערוץ את המצעד האירופי. בד בבד, בשנת 1996, הגישה לצד יאיר לוטן את מגזין התרבות לנוער "אין גבול" בטלוויזיה החינוכית. כשסיימה לעבוד ב-MTV, גרה בהודו במשך שנה במנזר טיבטי וחיה כנזירה.
בשנת 2001 חזרה לגור בישראל, והצטרפה לצוות מנחי "זאפ לראשון" בערוץ הראשון. היא הנחתה שם במשך 5 שנים, עד שנת 2006.
בשנת 2003 הנחתה את תוכנית הכישרונות "בראבו" בערוץ 2 לצד ליאון רוזנברג.
בשנת 2004 הנחתה את העונה השנייה של תוכנית המציאות "פרויקט Y" בyes, ושידרה תוכנית רדיו ברדיו תל אביב. והנחתה את תוכנית הייעוץ לנוער "יש מצב" בערוץ הראשון, במסגרת זאפ לראשון.
בשנת 2005 הנחתה את תוכנית הראיונות האישית "נחשפים" בערוץ E!. במסגרת התוכנית ראיינה את עודד מנשה וכך הכירה אותו. בעקבות התוכנית הם החלו לצאת ובהמשך נישאו. היא שיחקה בסדרה "בסימן ונוס" ששודרה בHOT, הנחתה בארץ את שידורי מופע ה"לייב 8" והחלה לכתוב במגזין "GO". הובילה את קמפיין האופנה של "אריסטו שמט". ושיחקה בסרטה של איילת דקל "ביי ביי" שבו גילמה אם יחידנית הנותנת את הילד לאביו כדי שיגדל אותו ופוגשת אותו רק כמה פעמים בשבוע.
בשנת 2006 השתתפה בסרטו של חיים בוזגלושעשועון הילדים "משפחה על כל הקופה" בערוץ ג'טיקס.
בשנת 2007 השתתפה בפאנל התוכנית "בנות" ב-HOT3. בשנת 2008 הנחתה הראל את התוכנית "תחנות בזמן" בערוץ Hot בידור ישראלי, ודיגמנה למעצבת "מאיה נגרי".
בשנים 2009–2010 הנחתה הראל את התוכנית "מהדורת השבט" בערוץ 10, אשר ליוותה את העונה השנייה והעונה השלישית של תוכנית המציאות "הישרדות". בנוסף הנחתה הראל את תחרות הקדם-אירוויזיון בשנים 2003, 2006 ו-2009.
ב-2010 הנחתה הראל, ביחד עם בעלה עודד מנשה, את תוכנית הבישול "עושים שכונה", בשידורי קשת בערוץ 2. ב-2011 לוהקו בני הזוג לקמפיין של חברת "פוקס הום". ב-2012 הנחתה הראל את התוכנית "העשירייה עם עדן הראל" בערוץ 24. בתחילת 2013 החלה להנחות את התוכנית "טובים השניים" בערוץ 24, שוב לצד בעלה עודד מנשה. בקיץ של אותה שנה הגישה בערוץ 24, לסירוגין עם ירון ברובינסקי, את השעשועון המוזיקלי היומי "MusixBox", ששודר מאולפן שקוף שהוצב ביריד המזרח בתל אביב. שעשועון הקיץ שודר במשך כמה שבועות יום יום לאורך כל היום ובשידור חי, וכונה "משחק הטלוויזיה המוזיקלי הארוך בהיסטוריה".
בשנת 2013 החלה להנחות את תוכנית האמהות והנשים "מאמאלנד" בערוץ 24 לצד חברות פאנל מתחלפות.
בשנת 2014 הנחתה את התוכנית "אהבה על האש" עם עודד מנשה בערוץ 10. באותה שנה הגישו השניים את התוכנית "עדן ועודד משפחה בע"מ" בערוץ 20.
ב-2015 התחרתה בעונת ה-VIP של התוכנית "מאסטר שף", בשידורי קשת בערוץ 2, והייתה המודחת השישית. במהלך שנת 2014 הצטלמה עם בעלה לסרט לילדים "גויאבות" בתפקיד אימה של גיבורת הסרט, בילי (נאיה פרדמן). ביולי 2015 הסרט יצא לאקרנים.
בשנים 2015–2016 הגישה את התוכנית "שישי בבוקר" בערוץ 10 לצד בעלה עודד מנשה.
היא ועודד מנשה השיקו מופע בשם "רואים עין בעין" ובו הם מספרים את סיפורם האישי.
ביוני 2016 החלה להנחות עם עודד את התוכנית "יום שישי הגיע" בערוץ 24.
ב-2018 נתנה את קולה לסרט האנימציה הישראלי "אגדת המלך שלמה" של חנן קמינסקי.

חיים אישיים

ב-2007 נישאה למנחה וכוכב הילדים עודד מנשה והם מגדלים ביחד שישה ילדים: הבכור מנישואיה הקודמים למוזיקאי אייל ("אילזי") אייזנשטרוס ועוד חמישה משותפים. השניים מתגוררים ברעננה.
הראל חזרה בתשובה ובעלה נמצא בעיצומו של תהליך דומה. הם שומרים שבת וילדיהם חובשים כיפה. השניים מקיימים ביחד הרצאות ושיעורים ואף מופע בו הם מספרים את סיפור חייהם.